Friedrich von Bodenstedt

Friedrich Martin von Bodenstedt (1819−1892) oli saksalainen runoilija, professori ja teatterinjohtaja.

Bodenstedt vietti vuodet 1841−1847 Venäjällä, Kaukasiassa ja Armeniassa ja oli sen jälkeen vuodesta 1854 professorina Münchenin yliopistossa, ensin slaavilaisten kielten, sitten 1858 muinaisenglantilaisen kirjallisuuden professorina. Vuosina 1866−1869 hän oli Meiningenin hoviteatterin johtajana. Hänen kirjavaan eikä kovin omaperäiseen tuotantoonsa sisältyy draamoja, kertomuksia, runoja, kertovaisia runoelmia, kirjallisuushistoriallisia esityksiä, matkakertomuksia, runsaasti käännöksiä venäläisestä ja Shakespearen aikaisesta englantilaisesta kirjallisuudesta. Aikanaan sai suurta suosiota Mirzə Şəfi Vazehin runojen julkaisu kokoelmana Lieder des Mirza Schaffy (1851). Venäjän ja Kaukasian oloista hän julkaisi useita teoksia, esimerkiksi Russische Fragmente (kaksi osaa, 1862).

Lähteet

Aiheesta muualla

Saksalaiset runoilijat
Saksalaiset professorit
Saksalaiset teatterinjohtajat
Vuonna 1819 syntyneet
Vuonna 1892 kuolleet